കൂത്താട്ടുകുളം ഏരിയ സെക്രട്ടറിയെ സിപിഐ എമ്മില്നിന്ന് പുറത്താക്കി ജില്ലാ സെക്രട്ടറിയറ്റ് അംഗങ്ങള് ഉള്പ്പെടെ 13 പേര്ക്കെതിരെയും നടപടി കൊച്ചി പിറവം നിയമസഭാ മണ്ഡലത്തിലെ തെരഞ്ഞെടുപ്പുമായി ബന്ധപ്പെട്ട് ഗുരുതരമായ സംഘടനാവിരുദ്ധ പ്രവര്ത്തനം നടത്തിയ ജില്ലാ കമ്മിറ്റി അംഗവും കൂത്താട്ടുകുളം ഏരിയ സെക്രട്ടറിയുമായ ഷാജു ജേക്കബ്ബിനെ പാര്ടിയില്നിന്ന് പുറത്താക്കി. കൂടാതെ ജില്ലാ സെക്രട്ടറിയറ്റ് അംഗങ്ങള് ഉള്പ്പെടെ 13 പേര്ക്കെതിരെയും അച്ചടക്കനടപടി സ്വീകരിച്ചതായി സിപിഐ എം ജില്ലാ കമ്മിറ്റി വാര്ത്താക്കുറിപ്പില് അറിയിച്ചു. ജില്ലാ സെക്രട്ടറിയറ്റ് അംഗങ്ങളായ എന് സി മോഹനന്, സി കെ മണിശങ്കര്, ജില്ലാ കമ്മിറ്റി അംഗങ്ങളായ സി എന് സുന്ദരന്, പി കെ സോമന്, വി പി ശശീന്ദ്രന്, വൈറ്റില ഏരിയ സെക്രട്ടറി കെ ഡി വിന്സെന്റ്, പെരുമ്ബാവൂര് ഏരിയ സെക്രട്ടറി പി എം സലിം, പെരുമ്ബാവൂര് ഏരിയ കമ്മിറ്റി അംഗങ്ങളായ എം ഐ ബീരാസ്, സാജു പോള്, ആര് എം രാമചന്ദ്രന്, കൂത്താട്ടുകുളം ഏരിയ കമ്മിറ്റിയിലെ പാര്ടി അംഗങ്ങളായ അരുണ് സത്യന്, അരുണ് വി മോഹന് എന്നിവരെ പാര്ടിയില്നിന്ന് ഒരുവര്ഷത്തേക്ക് സസ്പെന്ഡ് ചെയ്തു. പെരുമ്ബാവൂര് ഏരിയ കമ്മിറ്റി അംഗമായ സി ബി എ ജബ്ബാറിനെ തെരഞ്ഞെടുത്ത സ്ഥാനങ്ങളില്നിന്ന് ഒഴിവാക്കാനും തീരുമാനിച്ചു. ജില്ലയിലെ നാലു നിയമസഭാ മണ്ഡലങ്ങളിലെ തെരഞ്ഞെടുപ്പുതോല്വിയെക്കുറിച്ച് അന്വേഷിക്കാന് രണ്ടു കമീഷനുകളെ നിയോഗിച്ചിരുന്നു. സി എം ദിനേശ്മണി, പി എം ഇസ്മയില് എന്നിവര് പെരുമ്ബാവൂര്, പിറവം മണ്ഡലങ്ങളെക്കുറിച്ചും ഗോപി കോട്ടമുറിക്കല്, കെ ജെ ജേക്കബ് എന്നിവര് തൃക്കാക്കര, തൃപ്പൂണിത്തുറ മണ്ഡലങ്ങളെക്കുറിച്ചുമാണ് അന്വേഷിച്ചത്. അന്വേഷണ കമീഷന് റിപ്പോര്ട്ടുകള് ചര്ച്ച ചെയ്ത് പാര്ടി ജില്ലാ കമ്മിറ്റി ഏകകണ്ഠമായി അംഗീകരിച്ചതിന്റെ അടിസ്ഥാനത്തിലാണ് നടപടിയെന്ന് ജില്ലാ സെക്രട്ടറി സി എന് മോഹനന് അറിയിച്ചു.